Glitnir gefur út víkjandi skuldabréf í Bandaríkjunum
Glitnir gaf í gær út víkjandi skuldabréfa í Bandaríkjunum að fjárhæð 250 milljónir Bandaríkjadala eða sem samsvarar um 18 milljörðum íslenskra króna. Útgáfan telst til eiginfjárþáttar A (e. Tier 1) og er án gjalddaga en með innköllunarákvæði eftir 10 ár af hálfu Glitnis. Kjörin eru 265 punktar yfir ávöxtunarkröfu 10 ára bandarískra ríkisskuldabréfa, sem samsvarar 208 punktum yfir millibankavöxtum (LIBOR). Miðað við eiginfjárstöðu bankans í lok júní þá hækkar eiginfjárþáttur A í um 10,2% og CAD hlutfall í um 15,3%.
Kaupendur skuldabréfanna voru að langstærstum hluta bandarískir fagfjárfestar, að því er segir í tilkynningu frá Glitni. "Mikil umframeftirspurn var eftir skuldabréfunum en alls óskuðu fjárfestar eftir að kaupa fyrir 1,3 milljarða bandaríkjadala, eða sem samsvarar 93 milljörðum íslenskra króna. Credit Suisse og UBS Investment Bank höfðu yfirumsjón með útgáfunni en auk þeirra komu Barclays Capital, Deutsche Bank og Wachovia Securities að útgáfunni. Þetta er í fyrsta sinn sem Glitnir gefur út víkjandi skuldabréf til eiginfjárþáttar A í Bandaríkjunum og undirstrikar mikilvægi Bandaríkjamarkaðar fyrir Glitni," að því er segir í tilkynningu.
"Það er ánægjulegt að sjá hve góðar viðtökur þessi útgáfa hlýtur," segir Tómas Kristjánsson, framkvæmdastjóri fjármálasviðs Glitnis, í fréttatilkynningu.
"Útgáfan styrkir enn frekar eiginfjárstöðu bankans, sem gerir hann betur í stakk búinn til að takast á við sveiflur á markaði og halda áfram uppbyggingu á starfsemi hans. Mikil eftirspurn fjárfesta var langt umfram væntingar okkar og stór og breiður hópur fjárfesta tók þátt í útgáfunni, eða alls 43. Markmið okkar á þessu ári hafa verið að styrkja enn frekar lausafjárstöðu og auka fjárhagslegan styrk bankans. Þessi útgáfa sýnir glöggt trú fjárfesta á viðskiptamódeli bankans og stefnu hans."
Glitnir gaf í gær út víkjandi skuldabréfa í Bandaríkjunum að fjárhæð 250 milljónir Bandaríkjadala eða sem samsvarar um 18 milljörðum íslenskra króna.
Útgáfan telst til eiginfjárþáttar A (e. Tier 1) og er án gjalddaga en með innköllunarákvæði eftir 10 ár af hálfu Glitnis.
Miðað við eiginfjárstöðu bankans í lok júní þá hækkar eiginfjárþáttur A í um 10,2% og CAD hlutfall í um 15,3%.
Kaupendur skuldabréfanna voru að langstærstum hluta bandarískir fagfjárfestar.
"Útgáfan styrkir enn frekar eiginfjárstöðu bankans, sem gerir hann betur í stakk búinn til að takast á við sveiflur á markaði og halda áfram uppbyggingu á starfsemi hans."